De Tyger gee mildelik vir hul ‘oom Anton’ | Netwerk24
De Tyger gee mildelik vir hul ‘oom Anton’
Deur Lisa Lottering@Demi_Lisa 16 Mei 2018 06:02
Graad 6B-leerders aan die Laerskool De Tyger in hul “civviesdrag”. Agter van links is Thea Steyn, Arline Labuschagne, Marjoanette Botha en Marli Brink. Voor is Henko de Goede, Zack Scheepers, Nathan van Tonder, Eunél van der Westhuizen en Anné-lene Capes.
Laerskool De Tyger het Vrydag ’n spesiale civviesdag gehou vir Anton van der Westhuizen (of “oom Anton” soos hy by die skool bekend staan) wie se huis in Ridgeworth op 9 Mei in Bellville afgebrand het.
Op die dag kon leerders ’n skenking van R5 of meer maak en die ingesamelde geld is aan hom oorhandig.
“Die skool wou baie graag help en daarom het die Laerskool De Tyger-familie (leerders, ouers en personeel) die projek in hart en siel ondersteun,” sê Wiehan Smit, skoolhoof.
Smit sê behalwe dat oom Anton 12 jaar ’n onderwyser was, is hy ook ’n bekende in die Landsdienskringe en is in daardie hoedanigheid nog by die skool betrokke.
Volgens Smit is hy uiters geliefd onder personeellede en leerders en is jaarliks by die opleiding van die leerderraad betrokke. Hy sê die skool het vier keer meer geld ingesamel as wat verwag is. “Ek is baie trots op ons skool en gemeenskap wat so kan saamstaan,” sê Smit.
“Deur te gee is een van die kernwaardes van ons skool en elke Tiertjie het dit net weer bewys,” het Smit bygevoeg.